# Thomas Cherry

Thomas Cherry (Glen Iris, Melbourne, 21 de maig de 1898 - Kew, Melbourne, 21 de novembre de 1966) va ser un matemàtic australià.

## Vida i Obra

Cherry era fill de l'agrònom i bacteriòleg australià del mateix nom, Thomas Cherry. El seu avi, Edward, havia vingut d'Anglaterra el 1855 i havia aixecat un negoci d'instruments lactis a Gisborne, a uns 50 quilòmetres al nord de Melbourne. El jove Tom, com el coneixien la família i les amistats, va fer els estudis secundaris al Scotch College de Melbourne i, en acabr el 1914, va ingressar al Ormond College de la universitat de Melbourne. Els seus professors de matemàtiques a la universitat van ser EJ Nanson i JH Michell. En graduar-se el 1918, va iniciar estudis mèdics i va estar a l'exèrcit (per la Primera Guerra Mundial), però el seu padrí, John MacFarland, canceller de la universitat de Melbourne, el va ajudar econòmicament per a que anés a ampliar estudis a la universitat de Cambridge.
El 1924 va obtenir un dels primers doctorats en matemàtiques que es van concedir a la universitat de Cambridge (que sempre s'havia oposat a aquest grau que considerava germànic). Els anys següents va ser fellow del Trinity College de Cambridge, fins que el 1929 va renunciar en aconseguir per concurs la càtedra de matemàtiques pures i aplicades de la universitat de Melbourne. El 1930 va retornar breument a Anglaterra per casar-se amb Olive Ellen Wright, amb qui compartia una gran afició per l'escoltisme i el muntanyisme, aficions que van mantenir tota la vida. El 1952, la càtedra que ocupava es va separar en dues: una de matemàtiques pures i una altra de matemàtiques aplicades, i ell, amb certes dubtes va retenir la de matemàtiques aplicades fins que es va retirar el 1963.
Els treballs més notables de Cherry van ser en el camp de l'anàlisi matemàtica. Ja des dels primers anys a Cambridge es va interessar per les equacions de la dinàmica i la mecànica celeste i es pot dir que les seves especialitats preferides eren la dinàmica i els sistemes hamiltonians. A partir de 1945, les seves recerques es van tornar més pràctiques i va fer aportacions importants en la teoria del flux dels gasos, en la teoria local del punt fix i en el camp de les expansions assimptòtiques.
Cherry va publicar una cinquantena d'articles científics. A més va estar força compromès en les activitats de l'Acadèmia Australiana de Ciències i de la Societat Australiana de Matemàtiques, entitats que va presidir en diversos moments de la seva vida.

## Referències

* ↑ Bullen i Temple, 1968, p. 117.
* ↑ Cohen, 2006, p. 17.
* ↑ Love, 1969, p. 2.
* ↑ Love, 1969, p. 2-3.
* ↑ Barrow-Green, 2014, p. 117.
* ↑ Cohen, 2006, p. 19-20.
* ↑ Bullen i Temple, 1968, p. 118.
* ↑ Love, 1969, p. 4.
* ↑ Love, 1969, p. 7.
* ↑ Bullen i Temple, 1968, p. 119.
* ↑ Grimshaw, 1989, p. 378.
* ↑ Bullen i Temple, 1968, p. 126.
* ↑ Milnor, 2006, p. 76.
* ↑ Grimshaw, 1989, p. 379.
* ↑ Bullen i Temple, 1968, p. 137-138.

## Bibliografia

* Barrow-Green, June. «Cambridge Mathematicians' Responses to the First World War». A: David Aubin, Catherine Goldstein (eds.). The War of Guns and Mathematics (en anglès). American Mathematical Society, 2014, p. 59-124. ISBN 978-1-4704-1469-6.
* Bullen, Keith Edward; Temple, George Frederick James «Thomas MacFarland Cherry, 1898-1966» (en anglès). Biographical Memoirs of Fellows of the Royal Society, Vol. 14, 1968, pàg. 117-138. DOI: 10.1098/rsbm.1968.0006. ISSN: 0080-4606.
* Cohen, Graeme «The appointment of the first four professors of mathematics in the University of Melbourne» (en anglès). Gazette of the Australian Mathematical Society, Vol. 33, Num, 1, 2006, pàg. 14-21. ISSN: 0311-0729.
* Grimshaw, M. «An analysis of the impact of T. M. Cherry's work on asymptotic expansions» (en anglès). The ANZIAM Journal, Vol. 30, Num. 4, 1989, pàg. 378-388. DOI: 10.1017/S0334270000006330. ISSN: 1442-4436.
* Love, E.R. «Thomas MacFarland Cherry» (en anglès). Journal of the Australian Mathematical Society, Vol. 9, Num. 1-2, 1969, pàg. 1-24. DOI: 10.1017/S1446788700005632. ISSN: 1446-7887.
* Milnor, John. Dynamics in One Complex Variable (en anglès). Princeton University Press, 2006. ISBN 978-0-691-12487-2.
* Neumann, B.H. «On Characteristic Morphisms: In Memoriam Thomas Macfarland Cherry» (en anglès). Journal of the Australian Mathematical Society, Vol. 9, Num. 3-4, 1969, pàg. 478-488. DOI: 10.1017/S1446788700007436. ISSN: 1446-7887.

## Enllaços externs

* O'Connor, John J.; Robertson, Edmund F. «Thomas Cherry» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Bullen, Keith Edward. «Thomas MacFarland Cherry 1898-1966». Australian Academy of Science, 1967. [Consulta: 21 febrer 2021]. (anglès)
* Cross, J.J. «Cherry, Sir Thomas MacFarland (1898–1966)». Australian Dictionary of Biography, 1993. [Consulta: 21 febrer 2021]. (anglès)
* Ashton, David. «Scotch set the foundations for curious minds». Scotch College Melbourne. [Consulta: 21 febrer 2021]. (anglès)